[{"text_idx": "#000000", "text": "Bonetosaj literaturaj programoj en la reto: tio estas Bobelarto!"}, {"text_idx": "#000001", "text": "Bobelarto c\u0302i-sabate, la 11an de marto okazigos la unuan Literaturan Duonmaratonon. Se vi ankorau\u0306 ne au\u0306dis pri niaj aktivaj\u0302oj tiam g\u0302i estas la plej elstara ebleco sperti kion ni faras!"}, {"text_idx": "#000002", "text": "La celo de la renkontig\u0302o estas arigi diversajn aktivulojn de la literatura mondo kaj oferti diversajn programerojn por disvastigi Esperanto-librojn, informi pri eldonejoj, renkonti verkistojn, au\u0306di pri novaj\u0302oj kaj g\u0302enerale entuziasmi kune pri literaturo en Esperanto kun mojosaj partoprenantoj."}, {"text_idx": "#000003", "text": "Bobelarto estas komunumo de literaturamantoj, kiuj kunvenas c\u0302iumonate por legi kaj verki kune. La ideo oferti regulajn renkontig\u0302ojn en la reto naskig\u0302is dum la pandemio, parte pro la diversaj verksesioj en Esperanto-kluboj \u201cc\u0302irkau\u0306 la mondo\u201d dum la varbado pri la unua Interkultura Novelo-Konkurso."}, {"text_idx": "#000004", "text": "Evidentig\u0302is, ke multe da homoj verkas en Esperanto, ec\u0302 se fine ne publikig\u0302as c\u0302iuj tekstoj. Multe da homoj legas en Esperanto, ec\u0302 se oni ne amasig\u0302as en legokluboj por pridiskuti la tekstojn. Historie ekzistis pluraj kluboj en urboj kiuj fine formis skolojn, c\u0302ar la membroj renkontig\u0302is kaj povis au\u0306di fres\u0302e la verkitajn tekstojn. Kaj c\u0302eestaj kluboj gravas. Tamen, la reto donas la eblecon formi klubojn de diversaj partoj de la mondo, kaj inters\u0302ang\u0302i verkideojn kaj tekstojn. Ideo ankorau\u0306 ne tiom uzata konscie en Esperantujo por diversaj interesgrupoj."}, {"text_idx": "#000006", "text": "G\u0302enerale ni kreas diversajn eventojn kiuj engag\u0302igas homojn rilate al literaturo: ne nur verkantojn, ankau\u0306 legantojn. Ni organizas c\u0302iumonate verksesiojn por komencantoj kaj progresantoj. Ni verkas lau\u0306 taskoj, kaj volonte invitas kiu ajn deziras doni defion al la grupo por priverki g\u0302in dum horo kaj duono."}, {"text_idx": "#000007", "text": "Ni lau\u0306tlegas kune: kiel scii kio novas en Esperantujo, kaj kiuj verkas nun? Ni invitas nuntempajn au\u0306torojn al nia legosalono: ni legas iliajn novelojn, pecon de la plej nova libro, poemojn, au\u0306 tradukojn, kaj spertas vivan literaturon kune. Poste estas ebleco komenti, demandi de la verkistoj, eldonistoj. La celo estas kurag\u0302igi ekkonadon de Esperanto-literaturo, kaj rememorigado de homoj, ke kiam oni ac\u0302etas libron en Esperanto, oni rekte subtenas la agadon de eldonistoj kaj verkistoj. G\u0302i estas c\u0302iama voc\u0302dono: ni volas pli."}, {"text_idx": "#000008", "text": "Ni organizas la Interkulturan Novelo-Konkurson: momente ni invitas vin partopreni jam la trian eldonon per du noveloj kun la temo: \u201cla sekreta vivo de miaj najbaroj\u201d. La limdato ankorau\u0306 estas for: la 30an de septembro 2023."}, {"text_idx": "#000009", "text": "Laste ni deziras inviti vin al defio, kiun ni gvidas dufoje jare, en aprilo kaj novembro: la Monda Verk-Monato estas 30-taga defio por aktivi por la projekto kiun vi deziras fari. Ni ofertas subtenon por ke vi sukcesu vian celon en la formo de Telegramo-grupo, printeblaj kalendaroj, semajnaj kunvenoj."}, {"text_idx": "#000010", "text": "Espereble vi trovas ion inter niaj programeroj kio vekas vian intereson por engag\u0302ig\u0302i en la mondon de Bobelarto. Vizitu nian retejon por la plej novaj informoj kaj\nabonu nian novaj\u0302leteron por ne maltrafi la monatajn aktivaj\u0302ojn!"}, {"text_idx": "#000014", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000015", "text": "Demonstraj versioj de \u201cLa Ondo\u201d"}]